[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 25.07.2006

KOM(2006) 424 endelig

2004/0001 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af Europa-Parlamentets og Rådets direktiv om tjenesteydelser i det indre marked

2004/0001 (COD)

MEDDELELSE FRA KOMMISSIONENTIL EUROPA-PARLAMENTETi henhold til EF-traktatens artikel 251, stk. 2, andet afsnit,vedrørende

Rådets fælles holdning med henblik på vedtagelse af Europa-Parlamentets og Rådets direktiv om tjenesteydelser i det indre marked

1. BAGGRUND

Forelæggelse af forslaget for Europa-Parlamentet og Rådet (dokument KOM(2004) 2 endelig - 2004/0001 (COD)): | 06.02.2004 |

Udtalelse vedtaget af Det Europæiske Økonomiske og Sociale Udvalg | 09.02.2005 |

Udtalelse vedtaget af Regionsudvalget | 29.09.2004 |

Udtalelse vedtaget af Europa-Parlamentet (førstebehandling) | 16.02.2006 |

Ændret forslag forelagt | 06.04.2006 |

Fælles holdning fastlagt med kvalificeret flertal | 24.07.2006 |

2 . FORMÅLET MED KOMMISSIONENS FORSLAG

Kommissionens forslag har til formål:

- at forbedre grundlaget for økonomisk vækst og beskæftigelse i EU

- at nå frem til et ægte indre marked for tjenesteydelser ved at fjerne lovgivningsmæssige og administrative hindringer for udviklingen af servicevirksomhed

- at styrke forbrugernes rettigheder som brugere af tjenesteydelser

- at fastlægge retligt bindende forpligtelser til et effektivt administrativt samarbejde mellem medlemsstaterne.

3. BEMÆRKNINGER TIL DEN FÆLLES HOLDNING

3.1. Generelle bemærkninger

Rådet har i sin fælles holdning overtaget essensen i Kommissionens ændrede forslag, der inkorporerer langt størstedelen af de ændringsforslag, som Europa-Parlamentet vedtog under førstebehandlingen. Hvad desuden angår nøgleelementerne i forslaget (navnlig de tjenesteydelser, der er udelukket fra direktivets anvendelsesområde, og bestemmelserne vedrørende retten til at levere tjenesteydelser), respekterer Rådets fælles holdning den politiske aftale, der blev opnået i Europa-Parlamentet, og som nu er afspejlet i den fælles holdning, ligesom den er det i Kommissionens ændrede forslag.

Alt i alt inkorporerer den fælles holdning enten bogstaveligt eller principperne i alle de af Europa-Parlamentets ændringsforslag, som Kommissionen godkendte på plenarforsamlingen. På andre punkter imødekommer den de betænkeligheder, som Europa-Parlamentet har tilkendegivet i sine ændringsforslag, og der er fundet løsninger på de pågældende problemer, skønt formuleringen kan være anderledes. Endelig indeholder den fælles holdning også en række nye bestemmelser, der vil øge gennemsigtigheden og forbedre samarbejdet mellem medlemsstaterne og Kommissionen og dermed bidrage til en korrekt gennemførelse af direktivet.

Hovedaspekterne af den fælles holdning kommenteres mere detaljeret nedenfor. Først gennemgås de punkter i den fælles holdning, der repræsenterer Rådets respons på Europa-Parlamentets ændringsforslag. Denne del udgør hovedparten af den fælles holdning, eftersom både Kommissionens ændrede forslag og Rådets fælles holdning har overtaget hovedparten af Europa-Parlamentets ændringsforslag. Dernæst gennemgås andre punkter, som Rådet har tilføjet i sin fælles holdning.

3.2. Punkter i den fælles holdning, der repræsenterer Rådets respons på Europa-Parlamentets ændringsforslag

3.2.1. Anvendelsesområde og andre almindelige bestemmelser (artikel 1 til 4)

Specifikke lovområder (artikel 1). For så vist angår direktivets genstand og dets forhold til specifikke lovområder (grundlæggende rettigheder, arbejdsretlige spørgsmål, strafferet, beskyttelse eller fremme af den kulturelle og sproglige mangfoldighed samt mediepluralismen), inkorporerer den fælles holdning substansen i Europa-Parlamentets ændringsforslag (ændringsforslag 7, 8, 290, 291, 297, 298, 299 og den relevante den af ændringsforslag 72) og i Kommissionens ændrede forslag, dog med visse redaktionelle justeringer, som Kommissionen har accepteret, da de tjener til at forbedre teksten uden at ændre substantielt ved indholdet i den tekst, som har været til afstemning i Europa-Parlamentet, eller i Kommissionens ændrede forslag.

Anvendelsesområde (artikel 2) Hvad direktivets anvendelsesområde angår, tager den fælles holdning i vid udstrækning hensyn til de ændringsforslag, som Europa-Parlamentet vedtog under førstebehandlingen. Med hensyn til tjenesteydelser af almen interesse afspejler den fælles holdning til fulde indholdet i Europa-Parlamentets ændringsforslag (se navnlig ændringsforslag 13, 44, 73 og de relevante dele af ændringsforslag 72 og 289), og sammenlignet med Kommissionens ændrede forslag præciseres det i artikel 2, at ikke-økonomiske tjenesteydelser af almen interesse falder uden for direktivets anvendelsesområde. I relation til transport- og havnetjenester bekræftes det i den fælles holdning, at alle transporttjenester, inkl. havnetjenester, falder uden for direktivets anvendelsesområde i overensstemmelse med Europa-Parlamentets ændringsforslag 20 og 306. Sammenlignet med Kommissionens ændrede forslag er formuleringen af udelukkelsen af transporttjenester ændret en anelse for at bringe den på linje med traktatens artikel 51, og den er blevet fusioneret med udelukkelsen af havnetjenester. Dette ændrer intet ved substansen i bestemmelsen og kan derfor accepteres af Kommissionen. Hvad angår audiovisuelle tjenesteydelser , er substansen i Europa-Parlamentets ændringsforslag 19 og 79 afspejlet i den fælles holdning. Den relevante tekst i artikel 2 i Kommissionens ændrede forslag er blevet omskrevet en anelse for at præcisere, at udelukkelsen af audiovisuelle tjenesteydelser også dækker tjenesteydelser i forbindelse med film. Kommissionen kan godtage dette. Med hensyn til udelukkelsen af sociale tjenesteydelser er der i den fælles holdning også taget hensyn til Europa-Parlamentets ændringsforslag (se ændringsforslag 252, 294, 295 og 296). Sammenlignet med Kommissionens ændrede forslag er det i den fælles holdning desuden præciseret, at tjenesteydelser leveret af velgørende organisationer heller ikke er omfattet af direktivet. Kommissionen kan acceptere denne tekst, idet definitionen i den fælles holdning vil forbedre retssikkerheden for så vidt angår udelukkelsen af sociale tjenesteydelser. Sammenlignet med Kommissionens ændrede forslag hedder det i den fælles holdning, at også tjenesteydelser, der udføres af officielt udnævnte notarer og fogeder , falder uden for direktivet. Denne udelukkelse er stort set i overensstemmelse med Europa-Parlamentets ændringsforslag 18 og 81 og kan godtages af Kommissionen. Endelig bekræftes det i den fælles holdning, at tjenesteydelser i forbindelse med vikarbureauer, sundhedsydelser, spil, private vagttjenester samt skatte- og afgiftsområdet er udelukket fra direktivets anvendelsesområde i overensstemmelse med Europa-Parlamentets ændringsforslag (se navnlig ændringsforslag 17, 19, 78, 80, 82, 300, 302/334 og 304) og Kommissionens ændrede forslag.

Forbindelse med fællesskabsrettens øvrige bestemmelser (artikel 3). Den fælles holdning følger tilgangen i Europa-Parlamentets ændringsforslag (ændringsforslag 21, 83, 219 og 307) og i Kommissionens ændrede forslag og fastslår derfor klart, at direktivet ikke påvirker andre fællesskabsretsakter, og hvis direktivets bestemmelser strider mod en bestemmelse i en anden fællesskabsretsakt om særlige aspekter af adgangen til eller udøvelsen af servicevirksomhed, har bestemmelsen i den anden fællesskabsretsakt forrang. I den fælles holdning bekræftes det endvidere, at direktivet ikke berører den internationale privatret, særlig de regler, der sikrer, at forbrugerne er beskyttet efter forbrugerbeskyttelsesreglerne i den forbrugerlovgivning, der gælder i deres medlemsstat.

Definitioner (artikel 4). Den fælles holdning afspejler Europa-Parlamentets ændringsforslag (ændringsforslag 1-3, 5-6, 11, 25-26, 93-94 og 97-98) og Kommissionens ændrede forslag, når det gælder definitionen af de udtryk, der benyttes i direktivet.

3.2.2. A dministrativ forenkling (artikel 5-8)

Forenkling af procedurer (artikel 5). I den fælles holdning er indarbejdet Europa-Parlamentets ændringsforslag (se ændringsforslag 27, 29-30, 99 og den relevante del af 100), således som de er blevet godkendt ved Kommissionens ændrede forslag, dog med mindre redaktionelle ændringer. Stk. 1, andet punktum, gør det nu klart, at medlemsstaterne vil være forpligtet til at forenkle deres procedurer og formaliteter, hvis det efter en undersøgelse heraf viser sig, at de "ikke er enkle nok". Kommissionen kan godtage denne tilføjelse.

Kvikskranker (artikel 6). Den fælles holdning følger i alt væsentligt ordlyden i Kommissionens ændrede forslag, der er baseret på Europa-Parlamentets relevante ændringsforslag (ændringsforslag 104 og 309). Ved i stk. 1 at benytte formuleringen "ved at henvende sig til" præciseres det, at kvikskrankernes rolle kan begrænses til at fungere som mellemled mellem tjenesteyderen og den eller de kompetente myndigheder. Kommissionen kan godtage denne præcisering.

Ret til information (artikel 7). Den fælles holdning har overtaget de af Europa-Parlamentets ændringsforslag (ændringsforslag 31, 33, 105-106 og 108-110), der blev accepteret i Kommissionens ændrede forslag, dog med mindre redaktionelle ændringer på det punkt, der fastslår, at direktivet ikke berører medlemsstaternes lovgivning om brugen af sprog.

Elektroniske procedurer (artikel 8). Den fælles holdning har overtaget teksten fra Kommissionens ændrede forslag, der bygger på Europa-Parlamentets ændringsforslag (de relevante dele af ændringsforslag 32 og 111). Den fælles holdning præciserer i betragtning nr. 52, at forpligtelsen til at sikre, at procedurer og formaliteter kan afvikles elektronisk, ikke er til hinder for, at medlemsstaterne også kan stille andre systemer end de elektroniske til rådighed til at afvikle procedurer og formaliteter. Den fælles holdning udvider desuden muligheden for at benytte ikke-elektroniske procedurer i forbindelse med vurderingen af tjenesteyderens eller de ansvarlige medarbejderes integritet. Endelig er det i stk. 3 fastsat, at bestemmelser, der tjener til at fremme informationssystemernes interoperabiltet skal tage hensyn til "de fælles standarder, der er udviklet på fællesskabsplan". Kommissionen kan acceptere disse ændringer, da de forbedrer teksten.

3.2.3. Etableringsfrihed for tjenesteydere (artikel 9-15)

Tilladelsesordninger (artikel 9). Den fælles holdning har overtaget teksten fra Kommissionens ændrede forslag (der havde inkorporeret ændringsforslag 35 og 112-113 og delvis ændringsforslag 37, 115 og 117), dog med mindre redaktionelle ændringer i stk. 3. Kommissionen kan godtage denne ændring, eftersom den gør teksten tydeligere uden at ændre ved substansen i Europa-Parlamentets ændringsforslag.

Betingelser for udstedelse af tilladelse (artikel 10). Den fælles holdning har overtaget teksten fra Kommissionens ændrede forslag, der delvis bygger på Europa-Parlamentets ændringsforslag (ændringsforslag 34, 118, 119, 120, 121 og 122), dog med mindre redaktionelle ændringer. I modsætning til Kommissionens ændrede forslag (hvori Kommissionen havde godkendt Europa-Parlamentets ændringsforslag 120) fastsættes det ikke i artikel 10, stk. 3, i den fælles holdning, at medlemsstaterne ved vurderingen af, hvorvidt betingelserne er tilsvarende eller i det væsentlige sammenlignelige, skal tage højde for betingelsernes virkning og effektiviteten af deres håndhævelse. Denne udeladelse er acceptabel for Kommissionen, eftersom der herskede usikkerhed med hensyn til, om det var muligt at overholde det pågældende krav. Endelig præciseres det i stk. 6 i den fælles holdning, at afgørelser om udstedelse af en tilladelse ikke behøver at være begrundet og ikke skal kunne prøves ved domstolene. Dette er i overensstemmelse med Europa-Parlamentets ændringsforslag 122, der ikke kom med i Kommissionens ændrede forslag. Kommissionen kan godtage denne tilføjelse.

Tilladelsens varighed (artikel 11). Udvælgelse af ansøgere (artikel 12). Den fælles holdning har overtaget teksten fra Kommissionens ændrede forslag, der i vid udstrækning bygger på Europa-Parlamentets ændringsforslag (ændringsforslag 36, 38, 124-127, 128 og 129 samt dele af ændringsforslag 30 og 130).

Forbudte krav (artikel 14). Den fælles holdning har overtaget teksten fra Kommissionens ændrede forslag, der hovedsagelig bygger på Europa-Parlamentets ændringsforslag (ændringsforslag 41, 138, 140, 141, 40, 142 og 143), dog med tilføjelser i stk. 6 (forbuddet mod inddragelse af konkurrerende erhvervsdrivende vedrører ikke høring af den brede offentlighed) og i stk. 7 (forsikring ligestilles med finansiel sikkerhed: medlemsstaterne kan fortsat stille krav om en af delene, så længe der ikke er nogen forpligtelse til at tegne forsikringen eller søge den finansielle sikkerhed hos en udbyder, der er etableret på netop deres område). Kommissionen kan godtage disse tilføjelser, da de gør teksten tydeligere.

Krav, der skal evalueres (artikel 15). Den fælles holdning følger tilgangen i Kommissionens ændrede forslag og de af Europa-Parlamentets ændringsforslag (ændringsforslag 42, 144-145, 147-149 og 242; ændringsforslag 146 og 150), som blev indført i Kommissionens ændrede forslag, dog med visse ændringer (se punkt 3.3 nedenfor).

3.2.4. Fri udveksling af tjenesteydelser og undtagelser herfra (artikel 16-18, der svarer til artikel 16-19 i Kommissionens ændrede forslag)

Med hensyn til bestemmelsen om fri udveksling af tjenesteydelser (artikel 16) afspejler den fælles holdning til fulde Europa-Parlamentets ændringsforslag (se ændringsforslag 45-47, 152 og 293/rev4), der blev indbygget i Kommissionens ændrede forslag, og den tilføjer en ny betragtning (nr. 82) indeholdende præciseringer vedrørende medlemsstaternes anvendelse af regler om arbejds- og ansættelsesvilkår. For så vist angår bestemmelsen om yderligere undtagelser (artikel 17) , afspejler den fælles holdning også Europa-Parlamentets ændringsforslag (ændringsforslag 53, 48, 50, 51, 54, 161, 162, 163, 165, 169, 170, 171, 172, 173, 174, 175, 400 og 404), og den har overtaget teksten fra Kommissionens ændrede forslag, dog med en mindre redaktionel ændring i nr. 12 vedrørende overførsel af affald. Bestemmelsen om midlertidige undtagelser (artikel 18 i Kommissionens oprindelige forslag) er udgået i overensstemmelse med Europa-Parlamentets afstemning ved førstebehandlingen og Kommissionens ændrede forslag. Endelig bekræfter den fælles holdning ordlyden i Kommissionens ændrede forslag med hensyn til individuelle undtagelser (artikel 18, der svarer til artikel 19 i Kommissionens ændrede forslag).

3.2.5. Tjenestemodtageres rettigheder (artikel 19-21, der svarer til artikel 20-23 i Kommissionens ændrede forslag)

Hvad angår tjenestemodtageres rettigheder (artikel 19-21) , afspejler den fælles holdning i meget vid udstrækning Europa-Parlamentets ændringsforslag og Kommissionens ændrede forslag. Hvad mere specifikt angår bestemmelserne om forbudte restriktioner og forbud mod forskelsbehandling (artikel 19 og 20) , bekræfter den fælles holdning ordlyden i Kommissionens ændrede forslag, dog bortset fra sletningen af litra c), hvilket Kommissionen kan acceptere. Med hensyn til bestemmelsen om bistand til tjenestemodtagere (artikel 21) afspejler den fælles holdning med visse mindre ændringer Europa-Parlamentets ændringsforslag 178 og Kommissionens ændrede forslag. Endelig følger den fælles holdning helt og aldeles Europa-Parlamentets tilgang og tilgangen i Kommissionens ændrede forslag, og den bekræfter sletningen af bestemmelserne om godtgørelse af udgifter til lægebehandling i en anden medlemsstat , der var indeholdt i artikel 23 i Kommissionens oprindelige forslag.

3.2.6. Udstationering af arbejdstagere og tredjelandsstatsborgere (artikel 24 og 25 i Kommissionens oprindelige forslag)

Den fælles holdning følger Europa-Parlamentets tilgang (ændringsforslag 181, 182/248, 63-64, 183/249 og 65-66) og tilgangen i Kommissionens ændrede forslag, og den bekræfter således sletningen af artikel 24 og 25.

3.2.7. Tjenesteydelsernes kvalitet (artikel 22-27, der svarer til artikel 26-32 i Kommissionens ændrede forslag)

Hvad angår bestemmelsen om oplysninger om tjenesteydere og deres tjenesteydelser (artikel 22, tidligere artikel 26 i Kommissionens ændrede forslag) , afspejler den fælles holdning afstemningen i Europa-Parlamentet og Kommissionens ændrede forslag med hensyn til forpligtelsen for tjenesteyderen til at afgive oplysninger om sin retlige status og form. Alle de oplysningskrav, der allerede var indeholdt i andre bestemmelser i direktivet (såsom krav om oplysninger om forsikring og garantier, eftersalgsgarantier, virksomhed på flere områder og adfærdskodekser), er samlet i denne ene artikel, hvilket kan godtages af Kommissionen. Med hensyn til bestemmelsen om erhvervsansvarsforsikringer og faglige garantier (artikel 23, tidligere artikel 27 i Kommissionens ændrede forslag) , følger den fælles holdning Europa-Parlamentets tilgang (se navnlig ændringsforslag 64, 187, 188 og 190) og tilgangen i Kommissionens ændrede forslag, og det bekræftes, at erhvervsansvarsforsikringer og faglige garantier ikke er obligatoriske. I den fælles holdning er der foretaget en række mindre justeringer af Kommissionens ændrede forslag, f.eks. flytningen af stk. 2 om informationskrav til artikel 26 og sletningen af bestemmelsen om fastlæggelse af en særlig procedure, såfremt forsikringsmarkedet ikke kan tilbyde en passende forsikring, som rent faktisk var overflødig, eftersom erhvervsansvarsforsikringer ikke er obligatoriske. I relation til bestemmelserne om virksomhed på flere områder (artikel 25, tidligere artikel 30 i Kommissionens ændrede forslag), kvalitetspolitik (artikel 26, tidligere artikel 31) og bilæggelse af tvister (artikel 27, tidligere artikel 32) bekræfter den fælles holdning med nogle mindre redaktionelle justeringer ordlyden i Europa-Parlamentets ændringsforslag og Kommissionens ændrede forslag.

3.2.8. Administrativt samarbejde (artikel 28-36, der svarer til artikel 33-38 i Kommissionens ændrede forslag)

Gensidig bistand, tilsyn og hermed forbundne bestemmelser (artikel 28-36). Den fælles holdning har med ganske små justeringer overtaget ordlyden i Kommissionens ændrede forslag, hvori var indarbejdet Europa-Parlamentets ændringsforslag (se navnlig ændringsforslag 68-69, 197-198 og 200-203), skønt det havde en anden opbygning, der var baseret på tidligere drøftelser i Rådet.

3.2.9. Konvergensprogram og afsluttende bestemmelser (artikel 37-46, der svarer til artikel 39-48 i Kommissionens ændrede forslag)

Med hensyn til adfærdskodekser (artikel 37, tidligere artikel 39 i Kommissionens ændrede forslag), yderligere harmonisering (artikel 38, tidligere artikel 40) og revisionsklausulen (artikel 41, tidligere artikel 43) bekræfter den fælles holdning Europa-Parlamentets ændringsforslag og Kommissionens ændrede forslag, dog med enkelte mindre ændringer, der ikke påvirker substansen i disse bestemmelser. Hvad endelig angår gennemførelsesbestemmelsen (artikel 44, stk. 1, tidligere artikel 45, stk. 1) , har den fælles holdning overtaget Europa-Parlamentets ændringsforslag og udvidet gennemførelsesperioden til tre år i stedet for de to år, som Kommissionens ændrede forslag opererede med. Dette kan godtages af Kommissionen.

3.3. Andre elementer indført af Rådet i den fælles holdning

Tilladelsesprocedurer (artikel 13). Sammenlignet med Kommissionens ændrede forslag er der i den fælles holdning foretaget visse ændringer i artikel 13, stk. 3 og 4, og i betragtning nr. 63, der har relation til princippet om, at en tilladelse betragtes som udstedt, såfremt den kompetente myndighed ikke har afgivet svar inden for en bestemt frist. I henhold til den fælles holdning kan medlemsstaterne forlænge svarfristen, hvis spørgsmålets kompleksitet berettiger hertil, og forudsat at ansøgeren modtager behørig meddelelse om forlængelsen og om begrundelsen herfor. Det hedder endvidere i betragtning nr. 63, at medlemsstaterne kan fastsætte andre tilladelsesprocedurer, hvis dette er objektivt begrundet i et tvingende alment hensyn, og at disse ordninger kan omfatte regler, hvorefter en ansøgning anses for at være afslået, hvis der ikke foreligger et svar ved fristens udløb. Disse ændringer skulle også fjerne bekymringerne tilkendegivet af Europa-Parlamentet, som havde stemt for en afskaffelse af princippet om stiltiende tilladelser, eftersom dette princip ikke gav mulighed for tilstrækkelig fleksibilitet. Samtidig vil ønsket om at gøre tilladelsesprocedurerne hurtigere og mere forudsigelige for de økonomiske beslutningstagere ikke blive tilsidesat. Kommissionen kan derfor godtage ændringerne af artikel 13 i overensstemmelse med den fælles holdning.

Evalueringsproces i relation til etableringsfriheden (artikel 15). Den fælles holdning indeholder visse ændringer af stk. 4 angående konsekvenserne af evalueringsprocessen for tjenesteydelser af almen økonomisk interesse. Disse ændringer tjener til at præcisere, at evalueringsprocessen ikke må lægge hindringer i vejen for udførelsen af tjenesteydelser af almen økonomisk interesse. Dette burde fjerne Europa-Parlamentets bekymringer med hensyn til evalueringsprocessens potentielle konsekvenser for tjenesteydelser af almen økonomisk interesse. Efter Kommissionens opfattelse er det klart, at evalueringsprocessen ikke må skabe problemer for udførelsen af tjenesteydelser af almen økonomisk interesse. Den fælles holdning indfører også ændringer med hensyn til medlemsstaternes meddelelsespligt. Dette skulle imødekomme kritikken fra Europa-Parlamentet, der fandt, at meddelelsespligten var for restriktiv for medlemsstaterne. Navnlig er ordene "og udspringer af nye omstændigheder" slettet i stk. 6 i den fælles holdning. Dette kan godtages af Kommissionen. I stk. 7 i den fælles holdning er der tilføjet et nyt punktum, som forklarer, at ved meddelelse i medfør af direktiv 93/34/EF anses meddelelsespligten i dette direktiv samtidig som opfyldt. Kommissionen kan også godtage denne tilføjelse, som forøger retssikkerheden for såvel de nationale myndigheder som fællesskabsinstitutionerne. Kommissionen understreger, at kun informationssamfundstjenester er i dag omfattet af direktiv 98/34/EF som ændret ved direktiv 98/48/EF.

Screening af nationale krav (artikel 39, der svarer til artikel 41 i Kommissionens ændrede forslag). Den fælles holdning indeholder i artikel 39, stk. 5, en bestemmelse om en ny procedure, ifølge hvilken medlemsstaterne skal forelægge Kommissionen en rapport om de nationale krav, hvis anvendelse kunne være omfattet af artikel 16, stk. 1, tredje afsnit, og artikel 16, stk. 3, hvorefter Kommissionen skal meddele de øvrige medlemsstater de fremsendte krav og udarbejde analyser af og retningslinjer for anvendelsen disse krav i forbindelse med direktivet. Kommissionen kan godtage disse bestemmelser, eftersom de skaber større gennemsigtighed og øger retssikkerheden for de økonomiske beslutningstagere.

Komitologi (artikel 40, der svarer til artikel 42 i Kommissionens ændrede forslag). I henhold til den fælles holdning skal Kommissionen bistås af et forskriftsudvalg. Kommissionen kan godtage dette.

Beskyttelse af personoplysninger (artikel 43). I den fælles holdning er der tilføjet en artikel om beskyttelse af personoplysninger, der har til formål at præcisere, at anvendelsen af direktivet, herunder navnlig udvekslingen af oplysninger mellem medlemsstaterne, skal ske under overholdelse af regler for beskyttelse af personoplysninger. Kommissionen kan godtage denne tilføjelse.

4. KONKLUSION

Kommissionen er af den opfattelse, at Rådet i sin fælles holdning har bibeholdt de centrale dele af Kommissionens ændrede forslag og af Europa-Parlamentets ændringsforslag. Kommissionen finder, at den fælles holdning er udtryk for et godt kompromis, der vil kunne bidrage til at virkeliggøre et ægte indre marked for tjenesteydelser og opfylde målene i Lissabon-strategien, og den vil samtidig kunne garantere, at tjenesteydelser, inkl. offentlige tjenester, forbliver af høj kvalitet, og at sociale rettigheder og forbrugerrettigheder respekteres. Kommissionen kan derfor støtte Rådets fælles holdning.